PMIndiaData/PMIndiaSum huggingface dataset:
પ્રધાનમંત્રીએ કોવિડ-19 પર સમીક્ષા બેઠકની અધ્યક્ષતા કરી

પ્રધાનમંત્રી શ્રી નરેન્દ્ર મોદીની અધ્યક્ષતામાં કોવિડ-19ને નિયંત્રિત કરવા સંબંધિત હાલમાં હાથ ધરવામાં આવતા પ્રયાસોની સમીક્ષા માટે ઉચ્ચ સ્તરીય બેઠકનું આયોજન કરવામાં આવ્યું હતું. આ બેઠકમાં ભારતની તૈયારીઓ અને સજ્જતાને હજુ પણ મજબૂત કરવા માટે વિવિધ ઉપાયો પર ચર્ચા કરવામાં આવી હતી. આ ચર્ચામાં પરીક્ષણ માટે વધુ સુવિધાઓ ઉભી કરવા વિશે પણ વાત થઇ હતી. કોવિડ-19ના જોખમ સામે લડવા આપણા વ્યવસ્થાતંત્રને તૈયાર કરવા માટે પ્રધાનમંત્રીએ લોકો, સ્થાનિક સમુદાયો અને સંગઠનો સાથે સંકળાયેલા રહેવાની પ્રવૃત્તિઓ પર વિશેષ ભાર મૂક્યો હતો. કોવિડ-19 સામેની લડતમાં રાજ્ય સરકારો, મેડિકલ ક્ષેત્રના લોકો, પેરામેડિકલ સ્ટાફ, સશસ્ત્ર અને અર્ધલશ્કરી દળો તેમજ જેઓ ઉડ્ડયન ક્ષેત્ર, મ્યુનિસિપલ સ્ટાફ તેમજ અન્ય સંબંધિત ક્ષેત્રોમાં જોડાયેલા છે તે તમામ સહિત અગ્રહરોળમાં રહીને ફરજ બજાવતા તમામ લોકો પ્રત્યે પ્રધાનમંત્રીએ કૃતજ્ઞતાનો ભાવ વ્યક્ત કર્યો હતો. પ્રધાનમંત્રી 19 માર્ચ 2020ના રોજ રાત્રે 8 વાગ્યે રાષ્ટ્રને પ્રજાજોગ સંદેશો આપશે જેમાં કોવિડ-19 સંબંધિત મુદ્દાઓ અને તેને નિયંત્રણમાં લેવા માટેના પ્રયાસો અંગે ચર્ચા કરશે.
મંત્રીમંડળે ભારત અને રવાન્ડા વચ્ચે વ્યાપારી સહયોગ માળખાને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલી કેન્દ્રીય મંત્રીમંડળની બેઠકે ભારત અને રવાન્ડા વચ્ચે વ્યાપારી સહયોગ સાધવા અંગેના માળખા માટે પૂર્વવર્તી મંજૂરી આપી દીધી છે. વ્યાપારી સહયોગ માળખા પર 23 જુલાઈ, 2018ના રોજ હસ્તાક્ષર કરવામાં આવ્યા હતા. આ વ્યાપારી સહયોગ માળખું બંને દેશોની વચ્ચે વ્યાપાર અને આર્થિક સંબંધોને વધુ ગાઢ બનાવવામાં મદદ કરશે.
પ્રધાનમંત્રીએ વિકાસ ઠાકુરને વેટલિફટિંગ સ્પર્ધામાં પુરુષો માટેના 94 કિગ્રા વર્ગમાં કાંસ્ય પદક પ્રાપ્ત કરવા બદલ અભિનંદન પાઠવ્યા

પ્રધાનમંત્રી શ્રી નરેન્દ્ર મોદીએ વેટલિફ્ટર વિકાસ ઠાકુરને રાષ્ટ્રમંડળ રમતોમાં કાંસ્ય પદક પ્રાપ્ત કરવા બદલ અભિનંદન પાઠવ્યા હતા. પ્રધાનમંત્રીએ કહ્યું, “આપણા વેટલિફ્ટર્સને કારણે દેશનું ગૌરવ વધ્યું છે. પુરુષો માટેના 94 કિગ્રા વર્ગમાં કાંસ્ય પદક પ્રાપ્ત કરવા બદલ વિકાસ ઠાકુર, તમને અભિનંદન. તમે દરેક ભારતીયોના ચહેરા પર સ્મિત લાવ્યા છો.”
પ્રધાનમંત્રીએ બહેરીનના રાજા સાથે ટેલીફોન પર વાત કરી

પ્રધાનમંત્રી શ્રી નરેન્દ્ર મોદીએ આજે બહેરીનના રાજા મહામહિમ હમાદ બિન ઇસા અલ ખલીફા સાથે ટેલીફોન પર વાતચીત કરી હતી. બંને મહાનુભવોએ હાલમાં ચાલી રહેલી કોવિડ-19 સ્વાસ્થ્ય સંકટ અને તેના કારણે માલપરિવહનની સાંકળ તેમજ આર્થિક બજારો સહિત અન્ય પરિબળો પર થનારી અસરો અંગે વિગતે ચર્ચા કરી હતી. મહામહિમ રાજાએ પ્રધાનમંત્રીને ખાતરી આપી હતી કે, વર્તમાન સ્વાસ્થ્ય સંકટના સમયમાં બહેરીનમાં વસતા વિશાળ ભારતીય સમુદાયની સુખાકારી માટે તેઓ વ્યક્તિગત રીતે ધ્યાન આપી રહ્યા છે. બિન-નિવાસી ભારતી પ્રત્યે બહેરીનના સત્તાધીશો દ્વારા હંમેશા રાખવામાં આવતી લાગણી અને સંભાળના કારણે પ્રધાનમંત્રીએ દિલથી પ્રશંસા કરી હતી. બંને નેતાઓ સંમત થયા હતા કે, કોવિડ-19ના કારણે ઉભા થયેલા પડકારોનો સામનો કરવા માટે તેમના અધિકારીઓ નિયમિત એકબીજાના સંપર્કમાં રહેશે અને જરૂર જણાય ત્યાં પૂરતા પ્રમાણમાં પારસ્પરિક સહયોગ આપશે. પ્રધાનમંત્રીએ મહામહિમ રાજાને કહ્યું હતું કે, ભારત બહેરીનને પોતાની મૈત્રી વધારવા માટે મહત્વપૂર્ણ સહભાગી માને છે. તેમણે ગત વર્ષે બહેરીનની પોતાની મુલાકાતને ઉષ્માપૂર્ણ રીતે યાદ કરી હતી.
મંત્રીમંડળે ડિફેન્સ સર્વિસીસ સ્ટાફ કોલેજ, વેલિંગ્ટન અને ડિફેન્સ સર્વિસીસ કમાન્ડ એન્ડ સ્ટાફ કોલેજ, મીરપુર, ઢાકા વચ્ચે મિલિટરી એજ્યુકેશનમાં સહકાર માટે એમઓયુને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે ડિફેન્સ સર્વિસીસ સ્ટાફ કોલેજ, વેલિંગ્ટન અને ડિફેન્સ સર્વિસીસ કમાન્ડ એન્ડ સ્ટાફ કોલેજ, મીરપુર, ઢાકા વચ્ચે વ્યૂહાત્મક અને કાર્યકારી અભ્યાસોના ક્ષેત્રમાં મિલિટરી એજ્યુકેશન સાથે સંબંધિત સહકાર માટે થયેલા સમજૂતી કરાર (એમઓયુ)ને વાસ્તવિક પરિણામ આધારિત મંજૂરી આપી છે. વ્યૂહાત્મક અને ઓપરેશનલ અભ્યાસ સાથે સંબંધિત આ એમઓયુ મિલિટરી એજ્યુકેશનના ક્ષેત્રમાં સહકાર વધારવા માટે માળખાગત કાર્ય સ્થાપિત કરવા સક્ષમ બનાવશે તથા બંને દેશો વચ્ચે લાંબા ગાળાના સહકારને પ્રોત્સાહન આપશે. બંને દેશો વચ્ચે ભૌગોલિક અને સાંસ્કૃતિ જોડાણને ધ્યાનમાં રાખીને આતંકવાદનો સામનો કરવા જેવા ઘણાં સામાન્ય પડકારોનો સામનો કરવા સંયુક્ત કામગીરીની જરૂર પડશે. એટલે સશસ્ત્ર દળો વચ્ચે શ્રેષ્ઠ સંકલન અને સહકાર માટેની જરૂર છે. સંયુક્ત તાલીમ અને કવાયત સામાન્ય જોખમો અને પડકારોનો વધુ સારી રીતે સામનો કરવા સશસ્ત્ર દળોની ક્ષમતાઓમાં સંકલન સ્થાપિત કરવામાં મદદ કરશે. એમઓયુ ભારત અને બાંગ્લાદેશ વચ્ચે માહિતી અને ટેકનોલોજીના વિનિમય માટે જાહેર જવાબદારીમાં વધારો કરશે.
પ્રધાનમંત્રીએ અભિનેતા શ્રી ઘનશ્યામ નાયક અને શ્રી અરવિંદ ત્રિવેદીના અવસાન અંગે શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ અભિનેતા શ્રી ઘનશ્યામ નાયક અને શ્રી અરવિંદ ત્રિવેદીના અવસાન અંગે ઊંડો શોક વ્યક્ત કર્યો છે. શ્રેણીબદ્ધ ટ્વિટમાં પ્રધાનમંત્રીએ કહ્યું; "છેલ્લા કેટલાક દિવસોમાં આપણે બે પ્રતિભાશાળી કલાકારો ગુમાવ્યા છે જેમણે તેમની કૃતિઓ દ્વારા લોકોનું દિલ જીતી લીધું. શ્રી ઘનશ્યામ નાયકને તેમની બહુમુખી ભૂમિકાઓ માટે યાદ કરવામાં આવશે, ખાસ કરીને લોકપ્રિય શો 'તારક મહેતા કા ઉલ્ટા ચશ્મા' માટે. તેઓ અત્યંત દયાળુ અને નમ્ર પણ હતા. આપણે શ્રી અરવિંદ ત્રિવેદીને ગુમાવ્યા છે, જેઓ માત્ર એક અસાધારણ અભિનેતા જ નહોતા પણ જનસેવા માટે પણ ઉત્સાહી હતા. ભારતીયોની પેઢીઓ સુધી તેમને રામાયણ ટીવી સિરિયલમાં તેમના કામ માટે યાદ કરવામાં આવશે. બંને કલાકારોના પરિવારજનો અને પ્રશંસકો પ્રત્યે સંવેદના. ઓમ શાંતિ."
તહરીક-એ-ઈન્સાફ પાર્ટીના અધ્યક્ષ અને પાકિસ્તાનના સંસદ સભ્ય શ્રી ઈમરાન ખાને પ્રધાનમંત્રી સાથે મુલાકાત કરી

તહરીક-એ-ઈન્સાફ પાર્ટીના અધ્યક્ષ અને પાકિસ્તાનના સંસદ સભ્ય શ્રી ઈમરાન ખાનના આગ્રહ પર પ્રધાનમંત્રી શ્રી નરેન્દ્ર મોદીએ આજે તેમની સાથે મુલાકાત કરી. શ્રી ઈમરાન ખાને પ્રધાનમંત્રીને પાકિસ્તાન આવવાનું નિમંત્રણ પણ આપ્યું. શિષ્ટાચાર મુલાકાત દરમિયાન તેમણે હમણાં જ વિકસિત થયેલા દ્વિપક્ષીય સંબંધોનું સ્વાગત કર્યું અને આશા વ્યક્ત કરી કે આનાથી બંને દેશોની વચ્ચે સહયોગનો સંબંધ વધશે.
પ્રધાનમંત્રીએ “Timeless Laxman” પુસ્તકનું વિમોચન કર્યું

પ્રધાનમંત્રી શ્રી નરેન્દ્ર મોદીએ આજે પ્રસિદ્ધ કાર્ટૂનિસ્ટ આર. કે. લક્ષ્મણ પર આધારિત “ટાઇમલેસ લક્ષ્મણ” નામની કોફી ટેબલ બુકનું વિમોચન કર્યું હતું. આ પ્રસંગે તેમણે કહ્યું હતું કે, આ ટાઇમલેસ સફરનો ભાગ બનીને એમને ખુશી છે. તેમણે આ રીતે ઉપલબ્ધ લક્ષ્મણનાં કાર્યનાં વિસ્તૃત ખજાનાને સચાવવા પર આનંદ વ્યક્ત કર્યો હતો. તેમણે જણાવ્યું હતું કે, લક્ષ્મણનું કાર્ય સમાજશાસ્ત્ર તથા દાયકાઓની સામાજિક-આર્થિક સ્થિતિને સમજવાનો વધુ સારો માર્ગ છે. પ્રધાનમંત્રીએ કહ્યું હતું કે, આ પ્રયાસ ફક્ત લક્ષ્મણ કે તેમની સ્મૃતિઓ જાળવવા માટે જ નથી, પણ એ કરોડો લોકો માટે છે જેમના મન-મસ્તિષ્કમાં કોઈ ન કોઈ સ્વરૂપે લક્ષ્મણ વિદ્યમાન છે. પ્રધાનમંત્રીએ ઉમેર્યું હતું કે, લક્ષ્મણનો કોમન મેન (સામાન્ય માણસ) શાશ્વત અને અખિલ ભારતીય નાગરિક રહ્યો છે. તમામ ભારતીયો અને તમામ પેઢીઓનાં લોકો તેમાં પ્રતિબિંબિત થાય છે. પ્રધાનમંત્રીએ ઉલ્લેખ કર્યો હતો કે, સામાન્ય માણસ પર ધ્યાન કેન્દ્રિત કરવા માટે પદ્મ પુરસ્કારની પ્રક્રિયામાં કેવી રીતે પરિવર્તન કરવામાં આવ્યું છે.
ભારત- નેધરલેન્ડ્સ વર્ચ્યુઅલ શિખર મંત્રણા (09 એપ્રિલ, 2021)

પ્રધાનમંત્રી શ્રી નરેન્દ્ર મોદી 9 એપ્રિલ 2021ના રોજ નેધરલેન્ડ્સના પ્રધાનમંત્રી શ્રી માર્ક રુટ્ટ સાથે વર્ચ્યુઅલ શિખર મંત્રણા યોજશે. નેધરલેન્ડ્સમાં તાજેતરમાં યોજાયેલી સંસદીય ચૂંટણીમાં પ્રધાનમંત્રી રુટ્ટના વિજય પછી આ શિખર મંત્રણા યોજાઇ રહી છે અને નિયમિત ધોરણે થતા ઉચ્ચ સ્તરીય વાર્તાલાપના કારણે આનાથી દ્વિપક્ષીય સંબંધો વધુ ટકાઉક્ષમ બનશે અને વેગવાન થશે. આ શિખર મંત્રણા દરમિયાન, બંને નેતાઓ આપણા દ્વિપક્ષીય સહકાર સંબંધે વિગતવાર ચર્ચા કરશે અને સંબંધો વધુ ઘનિષ્ઠ તેમજ મજબૂત બનાવવા માટે નવી રીતો પર ધ્યાન આપશે. તેઓ પારસ્પરિક હિતના પ્રાદેશિક અને વૈશ્વિક મુદ્દાઓ પર પોતાના અભિપ્રાયોનું આદાનપ્રદાન પણ કરશે. ભારત અને નેધરલેન્ડ્સ તેમના લોકશાહી, કાયદાના શાસન અને સ્વતંત્રતાના સહિયારા મૂલ્યોથી જોડાયેલા સૌમ્ય અને મૈત્રીપૂર્ણ સંબંધો ધરાવે છે. નેધરલેન્ડ્સ યુરોપ ખંડમાં સૌથી મોટા પ્રવાસી ભારતીય સમુદાયનો ગૃહસ્થાન દેશ છે. બંને દેશો જળ વ્યવસ્થાપન, કૃષિ અને ખાદ્ય પ્રસંસ્કરણ, આરોગ્ય સંભાળ, સ્માર્ટ સિટી અને શહેરી પરિવહન, વિજ્ઞાન અને ટેકનોલોજી, અક્ષય ઉર્જા અને અવકાશ સહિત સંખ્યાબંધ ક્ષેત્રોમાં સહકાર ધરાવે છે. બંને દેશો એકબીજા સાથે ખૂબ જ મજબૂત આર્થિક ભાગીદારી પણ ધરાવે છે જેમાં નેધરલેન્ડ્સ ભારતમાં ત્રીજો સૌથી મોટો રોકાણકાર દેશ છે. 200થી વધારે ડચ કંપનીઓ ભારતમાં છે અને તેવી જ રીતે ભારતીય વ્યવસાયો પણ નેધલેન્ડ્સમાં ઉપસ્થિતિ ધરાવે છે.
બાહ્ય અવકાશ વિસ્તારમાં સહકાર અંગે અંતરિક્ષ વિભાગ  / ઈન્ડિયન સ્પેસ રિસર્ચ ઓર્ગેનાઈઝેશન અને કુવૈત ઈન્સ્ટીટ્યુટ ઑફ સાયન્ટિફિક રિસર્ચ વચ્ચે સમજૂતી કરાર

પ્રધાનમંત્રી શ્રી નરેન્દ્ર મોદીના અધ્યક્ષસ્થાને કેન્દ્રિય મંત્રીમંડળે અંતરિક્ષ વિભાગ / ઈન્ડિયન સ્પેસ રિસર્ચ ઓર્ગેનાઈઝેશન (ડીઓએસ / ઈસરો) અને કુવૈત ઈન્સ્ટીટ્યુટ ઑફ સાયન્ટિફિક રિસર્ચ (કેઆઈએસઆર) વચ્ચે બાહ્ય અવકાશના સંશોધન અને તેના શાંતિપૂર્ણ હેતુઓ માટેના ઉપયોગમાં સહકાર અંગે સમજૂતી કરારની માહિતી આપી હતી. આ સમજૂતી કરારને પગલે સહકારી અને વાણિજ્યિક બંને રીતે સંભવિત હિતના વિસ્તારોમાં સંશોધનો આગળ વધારી શકાશે. જેમકે, (1) ઈન્ડિયન રિમોટ સેન્સિંગ (આઈઆરએસ)ના સેટેલાઈટનો ડેટા કેઆઈએસઆર કેટલાક સંશોધન અને એપ્લિકેશન પ્રોજેક્ટો શરૂ કરવા માટે વાપરી શકશે ; (2) તાલીમ ; અને (3) વાણિજ્યિક શરતોએ રિમોટ સેન્સિંગ અને કોમ્યુનિકેશન સેટેલાઈટોનાં નિર્માણ અને લૉન્ચ કરી શકાશે. આ સમજૂતી કરારને પગલે ઈસરો અને કેઆઈએસઆરના સભ્યોનો સમાવેશ કરતું એક સંયુક્ત કાર્યકારી જૂથ રચવામાં આવશે, જે સમયગાળો અને આ સમજૂતીના અમલીકરણનાં સાધનો નક્કી કરવા સહિત કાર્યયોજના ઘડશે. આ સમજૂતી દ્વારા કેઆઈએસઆર સાથેના સહયોગને કારણે માનવજાતના ભલા માટે અંતરિક્ષ તકનિકીના ઉપયોગના ક્ષેત્રે સંયુક્ત પ્રવૃત્તિ હાથ ધરાશે. આમ, દેશના તમામ વર્ગો અને ક્ષેત્રોને આ સમજૂતી કરારનો લાભ થશે. આ સમજૂતી કરાર પૃથ્વીના રિમોટ સેન્સિંગ, સેટેલાઈટ કોમ્યુનિકેશન, સેટેલાઈટ નેવિગેશન, અંતરિક્ષ વિજ્ઞાન અને બાહ્ય અવકાશમાં સંશોધનના ક્ષેત્રે નવી સંશોધન પ્રવૃત્તિઓને તેમજ ઉપયોગની સંભાવનાઓની શોધને પ્રોત્સાહિત કરશે.
પ્રધાનમંત્રીની ગુજરાતમાં જામનગરની મુલાકાત

પ્રધાનમંત્રી શ્રી નરેન્દ્ર મોદીએ આજે ગુજરાતનાં જામનગરમાં બાન્દ્રા-જામનગર હમસફર એક્સપ્રેસને લીલી ઝંડી આપી હતી. તેમણે 750 પથારી ધરાવતી નવી એનેક્સી ગુરુ ગોવિંદસિંહ હોસ્પિટલનું લોકાર્પણ કર્યું હતું અને સૌની યોજના હેઠળ વિવિધ પરિયોજનાઓનું લોકાર્પણ કર્યું હતું. તેમણે જામનગરમાં અન્ય વિકાસલક્ષી યોજનાઓનો પણ શુભારંભ કર્યો હતો, જેમાં આજી-3 થી ખિજડિયા સુધીની 51 કિલોમીટરની લંબાઈ ધરાવતી પાઇપલાઇન પણ સામેલ છે. અહીં જનસભાને સંબોધન કરતાં પ્રધાનમંત્રીએ છેલ્લાં એકથી બે દાયકામાં પાણીની તાણની સમસ્યાનું સમાધાન કરવા માટે ગુજરાત સરકારની આકરી મહેનત વિશે વાત કરી હતી. આ સંદર્ભમાં તેમણે ગુજરાતને “ટેંકર રાજ”માંથી મુક્ત કરાવવાના તેમનાં દ્રઢ નિર્ધાર વિશે પણ વાત કરી હતી તેમજ સરદાર સરોવર ડેમે કેવી રીતે ગુજરાતનાં લોકોને રાહત આપી છે એ જણાવ્યું હતું. તેમણ નાગરિકોને પાણીનાં એક-એક ટીપાનો સમજદારીથી ઉપયોગ કરવા અપીલ કરી હતી, જેથી હાલની તેમજ ભવિષ્યની પેઢીને લાભ થાય. ગુજરાતમાં આરોગ્ય સેવામાં થયેલી ક્રાંતિની પ્રશંસા કરતા પ્રધાનમંત્રીએ જણાવ્યું હતું કે, ગુજરાતમાં છેલ્લાં થોડાં વર્ષોમાં નિર્માણ પામેલી હોસ્પિટલોથી ગરીબોને ઘણો લાભ થયો છે. તેમણે જણાવ્યું હતું કે, આયુષ્માન ભારત યોજના કેન્દ્ર સરકારે શરૂ કરી છે, જેનો આશય ગરીબો માટે વાજબી અને ગુણવત્તાયુક્ત આરોગ્ય સેવા સુનિશ્ચિત કરવાનો છે. પ્રધાનમંત્રીએ કહ્યું હતું કે, દેશ સામે રહેલાં પડકારોનો સામનો કરવા માટે ટૂંકા ગાળાનાં નબળાં પગલાં લેવાને બદલે માળખાકીય અને લાંબા ગાળાનાં પગલાં લેવા જરૂરી છે. આ સંદર્ભમાં તેમણે કેન્દ્ર સરકારે પ્રસ્તુત કરેલી લાંબા ગાળાની વિઝનરી યોજનાઓનો ઉલ્લેખ કર્યો હતો. તેમણે જણાવ્યું હતું કે, પીએમ-કિસાન ખેડૂતોનાં કલ્યાણ માટેની લાંબા ગાળાની અને વ્યાપક યોજના છે. કેન્દ્ર સરકારનાં એમએસએમઇને પ્રોત્સાહન આપવાનાં પ્રયાસ વિશે પ્રધાનમંત્રીએ કહ્યું હતું કે, ધિરાણની સરળ ઉપલબ્ધતા અને લોકોને અનુકૂળ જીએસટીથી યુવાનોને મોટો લાભ થશે, સરકારની આવી પહેલોથી વેપાર-વાણિજ્ય સરળ કરવાનાં ક્રમાંકમાં સુધારો સુનિશ્ચિત થયો છે. સશસ્ત્ર દળોનાં પ્રયાસોની પ્રશંસા કરતા પ્રધાનમંત્રીએ કહ્યું હતું કે, પૂરાઓ દેશને આપણાં સૈનિકો પર ગર્વ છે. તેમણે ઉમેર્યું હતું કે, આતંકવાદની સમસ્યાનું કાયમી સમાધાન લાવવાની જરૂર છે.
પ્રધાનમંત્રીએ રાજ્યસભા સભ્યોની સાથે સેવાનિવૃત્ત થઈ રહેલા સભ્યોને વિદાઈ આપી

પ્રધાનમંત્રી શ્રી નરેન્દ્ર મોદીએ આજે (13-5-2016) રાજ્યસભા સભ્યોની સાથે સદનમાંથી સેવા નિવૃત્ત થઈ રહેલા સભ્યોને વિદાય આપી. આ અવસર પર તેમણે કહ્યું કે આજે સેવાનિવૃત્ત થઈ રહેલા સભ્યો દ્વારા વહેંચાયેલ જ્ઞાન અને અનુભવથી દેશ લાભાન્વિત થયો છે. તેમણે કહ્યું કે રાજ્યસભા, સભ્યોના દ્રષ્ટિકોણને પ્રોત્સાહિત કરવા અને જ્ઞાનને વ્યાપક બનાવવામાં મદદ કરે છે. તેમણે કહ્યું કે આ અનુભવથી તેઓ સમૃદ્ધ બને છે અને આ મૂડી રાષ્ટ્ર તથા સમાજ માટે છે. તેમણે આશા વ્યક્ત કરી કે સેવા નિવૃત્ત થઈ રહેલા સભ્યોના અનુભવ અને જ્ઞાનથી રાષ્ટ્ર હંમેશા લાભાન્વિત થતો રહેશે. તેમણે કહ્યું કે આજે જે સભ્યોનો કાર્યકાળ સમાપ્ત થઈ રહ્યો છે તેઓ કેટલાક મહત્વપૂર્ણ નિર્ણયોમાં સામેલ હતા. તેમણે કહ્યું કે એ સારું રહેત જો રાજ્યો માટે વધુ લાભદાયક બે વધુ નિર્ણયોના સમયે આ સભ્યો સદનમાં ઉપસ્થિત હોત. તેમણે કહ્યું કે આમાંથી એક, વસ્તુ તેમજ સેવા કર (જીએસટી) વિધેયક અને બીજું પ્રતિપૂરક વનીકરણ નિધિ વેધિયક છે, જે અંતર્ગત વનીકરણ માટે રાજ્યોને મોટા ફંડની ફાળવણી કરાશે. પ્રધાનમંત્રીએ સેવા નિવૃત્ત થઈ રહેલા સભ્યોના કલ્યાણની કામના કરી અને સરકાર તરફથી તેમના સહયોગ માટે આભાર વ્યક્ત કર્યો.
પ્રધાનમંત્રીએ શિવગિરી મઠના પૂર્વ પ્રમુખ સ્વામી પ્રકાશાનંદજીના અવસાન અંગે દુઃખ વ્યક્ત કર્યું

પ્રધાનમંત્રી શ્રી નરેન્દ્ર મોદીએ શિવગિરી મઠના પૂર્વ પ્રમુખ સ્વામી પ્રકાશાનંદજીના અવસાન અંગે શોક વ્યક્ત કર્યો છે. એક ટવીટમાં પ્રધાનમંત્રીએ કહ્યું કે, "સ્વામી પ્રકાશાનંદજી જ્ઞાન અને આધ્યાત્મિકતાના પ્રકાશસ્તંભ હતા. તેમના નિ:સ્વાર્થ સેવાના કાર્યોએ સૌથી ગરીબમાં ગરીબ લોકોને સશક્ત બનવ્યા. શ્રી નારાયણ ગુરુના ઉમદા વિચારોને લોકપ્રિય બનાવવા માટે તેમણે આગેવાની લીધી. તેમના અવસાનથી દુઃખ થયું. ઓમ શાંતિ."
19 ઓક્ટોબરના રોજ પ્રધાનમંત્રી શિરડી, મહારાષ્ટ્રની મુલાકાત લેશે

પ્રધાનમંત્રી શ્રી નરેન્દ્ર મોદી 19 ઓક્ટોબર, 2018ના રોજ શિરડી, મહારાષ્ટ્રની મુલાકાત લેશે. પ્રધાનમંત્રી શ્રી સાંઈબાબા સંસ્થાન ટ્રસ્ટના વિવિધ વિકાસ કાર્યોનો શિલાન્યાસ દર્શાવતી તકતીનું અનાવરણ કરશે. તેઓ શ્રી સાંઈબાબા સમાધિના શતાબ્દી વર્ષની ઉજવણીની યાદમાં એક ચાંદીનો સિક્કો પ્રસિદ્ધ કરશે. એક જાહેર સભા ખાતે પ્રધાનમંત્રી શ્રી નરેન્દ્ર મોદી મહારાષ્ટ્રમાં પ્રધાનમંત્રી આવાસ યોજના– ગ્રામીણ (પીએમએવાય– જી)ના લાભાર્થીઓને તેમના ઘરની ચાવીઓ અર્પણ કરી ગૃહપ્રવેશ કરાવશે. તેઓ જનસભાને સંબોધન પણ કરશે. પ્રધાનમંત્રી શ્રી સાંઈબાબા સમાધિ મંદિર પરિસરની મુલાકાત પણ લેશે.
પ્રધાનમંત્રીએ રાષ્ટ્રીય અનુસૂચિત જાતિ/જનજાતિ કેન્દ્ર અને ઝીરો ડિફેક્ટ – ઝીરો ઇફેક્ટ સ્કીમ લોન્ચ કરી, લુધિયાણામાં એમએસએમઇને રાષ્ટ્રીય એવોર્ડ આપ્યા; પ્રધાનમંત્રીએ દેશને ત્રણ વીજ પ્રોજેક્ટ અર્પણ કર્યા

પ્રધાનમંત્રી શ્રી નરેન્દ્ર મોદીએ આજે પંજાબમાં લુધિયાણા ખાતે એમએસએમઇ માટે રાષ્ટ્રીય અનુસૂચિત જાતિ/જનજાતિ કેન્દ્ર અને ઝીરો ડિફેક્ટ, ઝીરો ઇફેક્ટ (ઝેડ) યોજના લોન્ચ કરી હતી. તેમણે સૂક્ષ્મ, લઘુ અને મધ્યમ ઉદ્યોગસાહસિકો (એમએસએમઇ)ને રાષ્ટ્રીય એવોર્ડ પણ આપ્યા હતા. તેમણે મહિલાઓ વચ્ચે લાકડાના 500 પરંપરાગત ચરખાનું વિતરણ પણ કર્યું હતું. તેમણે આ પ્રસંગે બોલતા કહ્યું હતું કે, લુધિયાણા મહત્ત્વપૂર્ણ આર્થિક કેન્દ્ર છે અને એટલે શહેરમાંથી એમએસએમઇ સાથે સંબંધિત યોજના શરૂ કરવી સ્વાભાવિક છે. પ્રધાનમંત્રીએ જણાવ્યું હતું કે, એમએસએમઇ ક્ષેત્ર ભારતની આર્થિક પ્રગતિ માટે મહત્ત્વપૂર્ણ છે. તેમણે કહ્યું હતું કે, એમએસએમઇએ વૈશ્વિક ગુણવત્તાના નિયંત્રિત ધારાધોરણો સ્થાપિત કરવા જોઈએ. પ્રધાનમંત્રીએ ચરખાના વિતરણ વિશે વાત કરતા કહ્યું હતું કે ખાદી આપણા માટે પ્રાથમિકતા છે અને ઘરે ચરખાથી વધારે આવક થશે. તેમણે જણાવ્યું હતું કે, ખાદીનું હવે સારી રીતે માર્કેટિંગ થઈ રહ્યું છે. તેમણે ઉમેર્યું હતું કે, એક સમયે ‘રાષ્ટ્ર માટે ખાદી’ એવું સૂત્ર હતું, પણ અત્યારે ‘ફેશન માટે ખાદી’ સૂત્ર બનવું જોઈએ. પ્રધાનમંત્રીએ કહ્યું હતું કે, દલિતો વચ્ચે ઉદ્યોગસાહસિકતા જગાવવાથી આપણને ફાયદો થશે. તેમણે ઉમેર્યું હતું કે, અત્યારે યુવાનો ઉદ્યોગસાહસિકતા અને રોજગારીનું સ્વપ્ન સેવે છે. અગાઉ પ્રધાનમંત્રીએ હિમાચલ પ્રદેશમાં મંડીની મુલાકાત લીધી હતી, જ્યાં તેમણે દેશને ત્રણ હાઇડ્રો પાવર પ્રોજેક્ટ્સ – કોલ્ડમ, પરબતી અને રામપુર અર્પણ કર્યા હતા.
પ્રધાનમંત્રી શ્રીએ અમદાવાદમાં નિર્માણાધીન બિલ્ડીંગમાં દુર્ઘટનાને કારણે થયેલી જાનહાનિ પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ અમદાવાદમાં એક નિર્માણાધીન ઈમારતમાં દુર્ઘટનાને કારણે થયેલી જાનહાનિ પર ઊંડો શોક વ્યક્ત કર્યો છે. શ્રી મોદીએ કહ્યું છે કે સ્થાનિક સત્તાવાળાઓ અસરગ્રસ્તોને તમામ શક્ય સહાય પૂરી પાડી રહ્યા છે. પ્રધાનમંત્રી કાર્યાલયે ટ્વીટ કર્યું; "અમદાવાદમાં નિર્માણાધીન બિલ્ડીંગની દુર્ઘટના દુઃખદ છે. આ દુર્ઘટનામાં જેમણે તેમના પરિવારના સભ્યો ગુમાવ્યા છે તેઓ પ્રત્યે સંવેદના. હું આશા રાખું છું કે ઘાયલો જલ્દી સ્વસ્થ થાય. સ્થાનિક સત્તાવાળાઓ અસરગ્રસ્તોને તમામ શક્ય સહાય પૂરી પાડી રહ્યા છે:
પ્રધાનમંત્રી આવતીકાલે કટરાની મુલાકાતે જશે

પ્રધાનમંત્રી શ્રી નરેન્દ્ર મોદી આવતી કાલે જમ્મુ-કાશ્મીર રાજ્યના કટરાની મુલાકાત લેશે. પ્રધાનમંત્રી ત્યાં શ્રી માતા વૈષ્ણો દેવી નારાયણ સુપર સ્પેશ્યાલિટી હોસ્પિટલનું ઉદ્ધધાટન કરશે. તેઓ શ્રી માતા વૈષ્ણો દેવી યુનિવર્સિટીના 5માં દિક્ષાંત સમારોહમાં સંબોધન કરશે. આ ઉપરાંત તેઓ કટરામાં સ્પોર્ટસ કોમ્પ્લેક્ષનું ઉદ્ધઘાટન કરશે અને જાહેર સભાને સંબોધશે.
પ્રધાનમંત્રીએ કહ્યું કે દેશભરમાં 100 સ્થળોએ કિસાન ડ્રોનને ક્રિયામાં જોઈને આનંદ થયો

પ્રધાનમંત્રી શ્રી નરેન્દ્ર મોદીએ કહ્યું છે કે દેશભરમાં 100 સ્થળોએ કિસાન ડ્રોન્સને ક્રિયામાં જોયાનો તેઓને આનંદ છે. એક ટ્વિટમાં, પ્રધાનમંત્રીએ કહ્યું; "દેશભરમાં 100 સ્થળોએ કિસાન ડ્રોન્સને ક્રિયામાં જોતાં આનંદ થયો. આ એક વાઇબ્રન્ટ સ્ટાર્ટ–અપ, @garuda_india દ્વારા પ્રશંસનીય પહેલ છે. નવીન ટેકનોલોજી આપણા ખેડૂતોને સશક્ત બનાવશે અને ખેતીને વધુ નફાકારક બનાવશે."
પ્રધાનમંત્રીએ શિવશાહીર બાબાસાહેબ પુરંદરેના નિધન પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ લેખક, ઈતિહાસકાર અને રંગભૂમિની વ્યક્તિત્વ શિવશાહીર બાબાસાહેબ પુરંદરેના નિધન પર દુઃખ વ્યક્ત કર્યું છે. તેમણે આવનારી પેઢીઓને છત્રપતિ શિવાજી મહારાજ સાથે જોડવામાં શિવશાહીર બાબાસાહેબ પુરંદરેના યોગદાનને યાદ કર્યું. શ્રી મોદીએ થોડા મહિના પહેલા તેમના શતાબ્દી વર્ષના કાર્યક્રમને સંબોધિત કર્યું ત્યારે પણ તેમનું સંબોધન પોસ્ટ કર્યું હતું. શ્રેણીબધ્ધ ટ્વીટમાં, પ્રધાનમંત્રીએ કહ્યું: “હું મારું દુઃખ શબ્દોમાં વ્યક્ત કરી શકું એમ નથી. શિવશાહીર બાબાસાહેબ પુરંદરેના નિધનથી ઈતિહાસ અને સંસ્કૃતિની દુનિયામાં એક મોટો ખાલીપો પડી ગયો છે. આવનારી પેઢીઓને છત્રપતિ શિવાજી મહારાજ સાથે વધુ જોડાવામાં તેમની ભૂમિકાને લઈને લોકો તેમના આભારી છે. તેમની અન્ય રચનાઓ પણ યાદ કરવામાં આવશે. શિવશાહીર બાબાસાહેબ પુરંદરે વિનોદી, જ્ઞાની અને ભારતીય ઈતિહાસનું વિપુલ જ્ઞાન ધરાવતા હતા. મને વર્ષોથી તેમની સાથે ખૂબ નજીકથી વાતચીત કરવાનું સન્માન મળ્યું. થોડા મહિનાઓ પહેલા, તેમના શતાબ્દી વર્ષના કાર્યક્રમમાં સંબોધન કર્યું હતું. શિવશાહીર બાબાસાહેબ પુરંદરે તેમના વ્યાપક કાર્યોને કારણે જીવંત રહેશે. આ દુઃખદ ઘડીમાં મારા વિચારો તેમના પરિવાર અને અસંખ્ય પ્રશંસકો સાથે છે. ઓમ શાંતિ.”
પ્રધાનમંત્રી અને ફ્રાન્સના રાષ્ટ્રપતિ વચ્ચે ટેલીફોન પર વાતચીત થઇ

પ્રધાનમંત્રી શ્રી નરેન્દ્ર મોદીએ આજે ફ્રાન્સના રાષ્ટ્રપતિ મહામહિમ ઇમેન્યુઅલ મેક્રોન સાથે ટેલીફોન પર વાતચીત કરી હતી. ફ્રાન્સમાં કોવિડ-19 મહામારીના કારણે સંખ્યાબંધ લોકોના મૃત્યુ બદલ પ્રધાનમંત્રીએ મહામહિમ રાષ્ટ્રપતિ મેક્રોન સમક્ષ ઘેરા શોકની લાગણી વ્યક્ત કરી હતી. બંને નેતાઓ વચ્ચે વર્તમાન સમયમાં ઉભી થયેલી કટોકટીના સ્થાનિક અને આંતરરાષ્ટ્રીય પરિબળો પર ચર્ચા થઇ હતી અને વર્તમાન પરિસ્થિતિમાં વૈશ્વિક સહયોગ તેમજ એકતાના મહત્વ પર તેમણે પ્રકાશ પાડ્યો હતો. તેઓ સંમત થયા હતા કે, આ વાયરસના ફેલાવાને રોકવા અંગેના પગલાં લેવા માટે અને સારવાર તેમજ રસી વિકસાવવા માટે થયેલા રીસર્ચ અંગે બંને દેશોના નિષ્ણાતોની ટીમ સક્રીય રીતે માહિતીનું આદાન-પ્રદાન કરશે. ફ્રાન્સના રાષ્ટ્રપતિ પ્રબળપણે સંમત થયા હતા કે, કોવિડ-19 કટોકટી સામે પ્રધાનમંત્રીનો દૃષ્ટિકોણ આધુનિક ઇતિહાસમાં ખરેખર ટર્નિંગ પોઇન્ટ છે અને દુનિયાને નવી વૈશ્વિકરણની માનવ કેન્દ્રિત પરિકલ્પના બનાવવાની તક આપે છે. બંને દેશના નેતાઓએ જળવાયુ પરિવર્તન જેવી અન્ય વૈશ્વિક ચિંતાઓ પરથી પણ ધ્યાન ખસે નહીં તેના મહત્વનો ઉલ્લેખ કર્યો હતો કારણ કે તે પણ સમગ્ર માનવજાતને અસર કરે છે. તેમણે વર્તમાન કટોકટીના સમયમાં આફ્રિકા જેવા ઓછા વિકસિત દેશો પર વિશેષ ધ્યાન આપવાની જરૂરિયાત પર પણ ભાર મૂક્યો હતો. મહામહિમ રાષ્ટ્રપતિ મેક્રોને પ્રધાનમંત્રીના સૂચનને ઉષ્માભેર આવકાર્યું હતું. પ્રધાનમંત્રીએ સૂચન આપ્યું હતું કે, મહામારીના કારણે પોતાના ઘરમાં જ કેદ થઇ ગયેલા લોકોની માનસિક અને શારીરિક તંદુરસ્તી સુનિશ્ચિત કરવા માટે યોગ ખૂબ જ અનુકૂળ માધ્યમ છે. તેમણે પુષ્ટિ કરી હતી કે, વર્તમાન સ્વાસ્થ્ય કટોકટીની સ્થિતિમાં ફ્રાન્સમાં નવા ચિકિત્સકોમાં યોગ ખૂબ પ્રચલિત છે. બંને નેતાઓ સંમત થયા હતા કે, ભારત- ફ્રાન્સની ભાગીદારી વર્તમાન મુશ્કેલીના સમયમાં માનવ કેન્દ્રિત એકતાની લાગણી આગળ ધપાવવામાં યોગદાન આપશે.
પુનઃપ્રાપ્ય ઉર્જાનાં ક્ષેત્રમાં સહકાર માટે ભારત અને ફીજી વચ્ચેની સમજૂતીનીમંત્રીમંડળને જાણ કરાવામાં આવી

પ્રધાનમંત્રી શ્રી નરેન્દ્ર મોદીન અધ્યક્ષતામાં મળેલી મંત્રીમંડળની બેઠકને ભારત અને ફીજી વચ્ચે પુનઃપ્રાપ્ય ઉર્જા અંગેની સમજૂતી અંગે જાણ કરવામાં આવી હતી. આ સમજૂતી પર 24મી મે 2017ના રોજ ફીજીનાં સુવા ખાતે હસ્તાક્ષર કરવામાં આવ્યાં હતા. બંને પક્ષનો હેતુ નવા અને પુનઃપ્રાપ્ય મુદ્દે પરસ્પર લાભ માટે દ્વિપક્ષીય સહકારમાં તકનિકી સહકારને વેગ મળે અને પ્રોત્સાહન મળે તેવો છે અને તેમાં સહકારનાં ધોરણે સંસ્થાકીય સંબંધો સ્થાપિત કરવાનો છે. સમજૂતીમાં સહકારના વિવિધ ક્ષેત્રોમાં એક સંયુક્ત કાર્યકારી સમિતિ દ્વારા દેખરેખ, સમીક્ષા અને મંત્રણા સ્થાપિત કરવાની કલ્પના પણ કરવામાં આવી છે. જેના દ્વારા માહિતીનાં નેટવર્કમાં નિષ્ણાતોની આપલે પણ કરવામાં આવશે. આ સમજૂતીથી બંને દેશ વચ્ચે દ્વિપક્ષીય સહકારને વધુ મજબૂત બનાવાશે.
મંત્રીમંડળે આગામી સપ્તાહે સ્પેનમાં યોજાનારી યુએન જળવાયુ પરિવર્તન અંગેની કોન્ફરન્સ માટે ભારતના અભિગમને મંજૂરી આપી

પ્રધાનમંત્રી નરેન્દ્ર મોદીની અધ્યક્ષતામાં મંત્રીમંડળે આજે સ્પેનમાં મેડ્રીડ ખાતે તા. 2 થી 13 ડિસેમ્બર, 2019 દરમિયાન (ચીલીના અધ્યક્ષ પદે) યોજાનાર યુનાઈડ નેશન્સ ફ્રેમવર્ક કન્વેનશન ઓન ક્લાયમેટ ચેન્જ () મારફતે ખ્યાલ આપ્યો હતો. આંતરાષ્ટ્રીય સૌરઊર્જા સંગઠન ઉપરાંત જળવાયુ પરિવર્તન સામે પગલાં લેવા ભારત દ્વારા બે નવા પ્રયાસો હાથ ધરવામાં આવ્યા છે, જેમાં કુદરતી આફતો સામે ટકી શકે તેવી માળખાગત સુવિધાઓ સ્થાપવા માટે જોડાણ કે જે હવામાન અંગે જ્ઞાનના વિવિધ પાસાંના આદાન-પ્રદાનનાં મંચ તરીકે કામ કરશે. આ ઉપરાંત ભારત અને સ્વીડન દ્વારા સંયુક્તપણે શરૂ કરાયેલા ‘લીડરશિપ ગ્રુપ ઓફ ઈન્ડસ્ટ્રી ટ્રાન્ઝીશન’ નો સમાવેશ થાય છે જે વિવિધ દેશોની સરકારો અને ખાનગી ક્ષેત્રને ટેકનોલોજી ઈનોવેશન મારફતે કાર્બનનો ઓછી વૃધ્ધિ થાય તેવા પ્રયાસો માટે સાથે મળીને કામ કરવા માટે મંચ પૂરો પાડશે. ભારત પોતાના પ્રયાસો અંગે ખૂબ જ આશાવાદી છે અને ભારપૂર્વક જણાવે છે કે વિકસેલા દેશોએ મહત્વાંકાંક્ષી પગલાંની આગેવાની લેવી જોઈએ અને વર્ષ 2020 સુધીમાં 100 અબજ યુએસ ડોલર ઉભા કરવા અંગેનાં તેમનાં કલાઈમેટ ફાયનાન્સનાં વચનો ક્રમશ: પૂર્ણ કરવાં જોઈએ અને એનસીડીઝ મારફતે તેમનાં ભવિષ્યનાં પગલાં અંગે પક્ષકારોને જાણ કરવી જોઈએ. વિકસિત દેશો ભારત વર્ષ 2020 પૂર્વેના સમય માટેનાં વચનો પૂર્ણ કરાય અને 2020 પૂર્વેના સમય માટેની ખૂટતી કડીઓને કારણે વર્ષ 2020 પછી વિકસિત દેશો ઉપર વધુ બોજ પડે નહી તે બાબત ઉપર ભાર મુકી રહ્યું છે. એકંદરે ભારત વિકાસના લાંબા ગાળાના ઉદ્દેશો હલ થાય તે માટે રચનાત્મક અને હકારાત્મક અભિગમ સાથે વાટાઘાટોમાં જોડાવા બાબતે આશાવાદી છે.
પ્રધાનમંત્રીના અધ્યક્ષ સ્થાને મળેલી બેઠકમાં ટાપુઓના સર્વગ્રાહી વિકાસ માટે લેવાયેલા પગલા અંગે સમીક્ષા કરાઈ

પ્રધાનમંત્રીશ્રી નરેન્દ્ર મોદીએ મંગળવારે ટાપુઓના સર્વગ્રાહી વિકાસ અંગે લેવાયેલા પગલાંઓની સમીક્ષા કરતી બેઠકનું અધ્યક્ષ સ્થાન સંભાળ્યું હતું. પ્રધાનમંત્રીને સર્વગ્રાહી વિકાસના વિઝન અંગે પ્રેઝન્ટેશન રજૂ કરવામાં આવ્યું હતું, જેમાં નીતિ આયોગ, ગૃહ મંત્રાલય અને અન્ય વરિષ્ઠ અધિકારીઓના અભિપ્રાયોનો સમાવેશ થતો હતો. ભારત પાસે કુલ 1382 ઓફશોર ટાપુઓ છે, તેમાંથી અધિકારીઓએ પ્રારંભમાં 26 ટાપુઓના સમગ્રલક્ષી વિકાસ માટે દરખાસ્ત કરી છે. આ 26 ટાપુઓ ભારતના સાગરકાંઠે વિવિધ ભાગોમાં આવેલા છે અને કેટલાક આંદામાન અને લક્ષદીપમાં આવેલા છે. અધિકારીઓએ પ્રધાનમંત્રીને એવી માહિતી આપી હતી કે વિકાસ પ્રવૃત્તિઓ માળખાગત સુવિધાઓ, પ્રવાસન, કૃષિ (ઓર્ગેનિક ખેતી અને માછીમારી સહિત) પ્રવૃત્તિની આસપાસ આકાર લેશે. ભારતના ટાપુઓનું સંપત્તિની દ્રષ્ટિએ વ્યૂહાત્મક મહત્વ હોવા અંગે ભાર મૂકતા પ્રધાનમંત્રીએ આ વિસ્તારોમાં પ્રવાસનની ક્ષમતા વિકસાવવા ઉપર ભાર મૂક્યો હતો. તેમણે અધિકારીઓને ટાપુઓના વિકાસની કામગીરીના આયોજનો ઝડપભેર હાથ ધરવા જણાવ્યું હતું. પ્રધાનમંત્રીશ્રીએ જણાવ્યું કે આ પ્રવૃત્તિઓમાં સૌર ઊર્જાનો વ્યાપક ઉપયોગ કરી શકાય.